題楊康功醉道士石
作者：秦觀
朝代：宋

paragraphs: 黄冠初飲何人酒，徑醉頹然不知久。
風吹化石楚山阿，藤蔓纏身蘚封口。
常隨白鶴亦飛去，但有衣冠同不朽。
異物終爲賢俊得，野老田夫豈宜有。
華陰楊公香桉吏，一見遂作忘年友。
日暮西垣視草歸，往往對之傾數斗。
大夢之間無定論，啟母望夫天所誘。
穀城或與子房期，西域更爲陳那吼。
我疑黄冠反見玩，若此堅頑定醒否。
何當一笑凌蒼霞，顧謝主人聊舉手。